Fl-ewwel sitt xhur ta' din is-sena l-Awtorità għas-Saħħa u s-Sigurtà fuq il-Post tax-Xogħol, l-OHSA, ħarġet ittri ta' penali daqs kemm ħarġet tul is-sena li għaddiet kollha kemm hi. Dan irriżulta minn tagħrif li ngħata fil-Parlament fejn intqal li fl-ewwel sitt xhur tas-sena, ħarġu 177 ittra t'intimazzjoni għall-ħlas ta' penali. Dan ifisser għaxar ittri biss inqas mill-ammont ta' ittri maħruġa matul is-sena li għaddiet. Jekk il-penali ma jiġux imħallsa il-persuna intimata tittieħed il-Qorti akkużata bil-ksur tar-regolament li jkun imsemmi fl-ittra, għalkemm mhux bin-nuqqas tal-ħlas tal-penali. L-ammont dovut mhux imħallas mill-persuni intimati bejn Jannar u Ġunju tal-2016 jaqbeż sew lil dak mhux imħallas is-sena l-oħra. Ifisser ukoll li huwa probabbli li l-ammont ta' każijiet ta' ksur ta' regolamenti fuq il-post tax-xogħol li ġew imressqa fil-Qorti mill-OHSA fil-perjodu msemmi ta' din is-sena huwa iktar mill-ammont ta' każi li tressqu s-sena l-oħra. Iż-żieda sostanzjali f'dawn l- ittri tista' tfisser ukoll li minbarra li żdied l-abbuż żdied l-infurzar. Għalhekk qed jinqabad iktar min ma josservax regoli li fl-aħħar mill-aħħar ifissru d-differenza bejn ħajja jew mewt. Mario Camilleri, sid ta kumpanija li tipprovdi servizzi ta' saħħa u sigurtà fuq il-post tax-xogħol, rabat iż-żieda fl-ittri penali mat-titjib evidenti li għaddiet minnha l-OHSA. Qal li din l-awtorità ma kellhiex ħidma daqshekk effettiva minħabba n-nuqqas ta' riżorsi umani. Innota kif fl-aħħar sena din l-awtorità għamlet avvanzi kbar u hu għalhekk li dehret daqshekk żieda kbira ta' ittri penali maħruġa. "Illum l-awtorità mhux biss qed tagħmel spezzjonijiet darba kultant fuq il-post tax-xogħol imma qiegħda tibgħat materjal edukattiv lil min iħaddem biex b'hekk is-saħħa u s-sigurtà fuq il-post tax-xogħol jinżammu dejjem bħala prijorità. Dan ifisser li issa l-awtorità m'għadhiex tibgħat biss spetturi fuq il-post iżda żżomm kuntatt kontinwu ma' min iħaddem," qal Camilleri li rrimarka wkoll li l-paġna fuq is-sit elettroniku 'facebook' li ġiet imnedija mill-OHSA kabbret iktar il-kuntatt bejn in-nies u l-awtorità. "Dan għaliex kif in-nies tara xi kontravenzjoni issa tista' tieħu ritratt u tibagħtu fuq il-paġna iktar malajr milli kieku tirraporta b'xi mezz ieħor," tenna Camilleri li faħħar ix-xogħol kbir li qed isir mill-awtorità bħalissa meta tqis li għalkemm l-awtorità għandha iktar ħaddiema, xorta m'għandhiex biżżejjed. Fil-fatt għamilha ċara li l-lok għal iktar avvanzi jibqa' hemm. "Il-fatt li l-ħaddiema tal-OHSA jaħdmu fil-ħinijet regolari tax-xogħol iħalli numru ta' ħin fejn ikun hemm biss persuna waħda disponibbli. Dan jista' jwassal biex f'dawn il-ħinijiet isiru ċerti abbużi fuq il-postijiet tax-xogħol," argumenta Camilleri. Sostna li wasal iż-żmien biex l-awtorità taħdem fuq sistema elettronika fejn ikunu aċċessibbli l-ispezzjonijiet li jsiru fuq postijiet tax-xogħol differenti. "Dan iħaffef ħafna iktar il-proċess ta' moniteraġġ filwaqt li jżid il-possibilità ta' iktar spezzjonijiet frekwenti," qal Camilleri. Mijiet ta' inċidenti Statistika mill-Uffiċju Nazzjonali tal-Istatistika turi li bejn Jannar u Ġunju tal-2016 kien hemm 1,420 persuna involuta f'inċidenti mhux fatali fuq il-post tax-xogħol. Meta mqabbel ma' dan l-istess perjodu fis-sena ta' qabel l-inċidenti fis-settur tal-manifattura naqsu b'52 każ filwaqt li żdiedu b'36 l-inċidenti fis-settur tal-amministrazzjoni u d-difiża. L-ikbar ammont ta' inċidenti saru fis-settur tal-manifattura u warajh is-settur tal-kostruzzjoni. 32.4% tal-inċidenti seħħew waqt xogħlijiet f'dawn is-setturi. Mitlub jikkummenta dwar dan il-President tal-General Workers' Union Victor Carachi saħaq fuq l-importanza ta' iktar sigurtà fuq il-post tax-xogħol speċjalment fis-settur tal-kostruzzjoni. Semma kif għad hawn ħafna siti ta' kostruzzjoni li ma ssirilhomx evalwazzjoni ta' riskju. " Is-settur tal-kostruzzjoni għadu lura fejn tidħol sigurtà. Dan is-settur flimkien mas-settur tal-manufattura jħallu l-ikbar ammont ta' inċidenti anke minħabba n-natura tax-xogħlijiet f'dan il-qasam. Madankollu, hemm xogħlijiet oħra fejn għandhom riskji kbar li ftit nitkellmu fuqhom. Illum ix-xogħol fl-uffiċju wkoll fih riskji kbar ta' saħħa. Qed inħabbtu wiċċna ma' sitwazzjoni fejn imġiba derogattiva fuq il-post tax-xogħol twaqqa' ħafna ħaddiema fi stress. Hija n-natura ta' dan il-periklu li tagħmilha diffiċli biex tara jekk dan l-istress hux jiġi kkawżat fuq il-post tax-xogħol jew le," qal Carachi li emfasizza li jitkellem dwar realtà li qed tinbidel. Carachi ddeskrieva lil dan il-periklu bħala qattiel silenzjuż li qed jolqot għadd kbir ta' ħaddiema Maltin. Carachi nnota wkoll li wieħed ma jistax ma jorbotx iż-żieda f'dawn l'ittri ta' intimazzjoni maż-żieda fl-impjieg f'pajjiżna u l-kobor ekonomiku li Malta għaddiet minnha f'dawn l-aħħar snin. Ix-xogħol tal-OHSA L-OHSA għandha tnax-il funzjoni skond il-liġi li jiffurmaw l-għan tagħha li jaħdmu favur postijiet tax-xogħol iktar siguri għall-ħaddiema Maltin. Fil-fatt hija għandha rappreżentanza f'erba' entitatijiet Ewropej li minnhom inħolqu bosta kumitati oħra li għall-kuntrarju tal-entitajiet l-oħra l-parteċipazzjoni fihom mhix waħda mandatorja. Madankollu għalkemm għandha dawn il-funzjonijiet preżenti l-post tax-xogħol tal-ħaddiema Maltin qiegħed ikun t'iktar periklu bil- ksur ta' regolamenti fuq il-post tax-xogħol jiżdied minn sena għal-oħra. Filwaqt li skond il-liġi l-OHSA m'għandhiex l-obbligu tas-salvagwardja tal-"ġid fiżiku, psikoloġiku u soċjali tal-ħaddiema", dan l-obbligu huwa ħafna drabi ta' dak li jkun qed iħaddem. Hija permezz tal-penali li timponi l-OHSA li tissalvagwardja s-sigurtà tal-ħaddiem. Kull ittra tintima l-persuna bi ksur ta' regolament li jkun poġġa lill-ħaddiema f'periklu fuq il-post tax-xogħol tagħhom.